Hemmelighedsfulde erhvervsklubber giver store pengebeløb, som bliver holdt skjult for offentligheden. Erklæringer om politiske donationer godkendes uden at være udfyldt korrekt. Bidrag erklæres anonyme, selv om man udmærket ved, hvem pengene kommer fra.

Danmarks lov om partistøtte er flere gange blevet kritiseret af Europarådets antikorruptionsenhed, Greco, for ikke at sikre nok åbenhed om, hvem der støtter politikere og partier med store pengesummer. Men den er aldrig blevet kritiseret for at være for kompliceret.

Alligevel er det gang på gang kommet frem, at reglerne er blevet overtrådt, og gang på gang er det blevet lovet, at der nu vil blive indskærpet og strammet op.